Jong pa voor slaghuis vermoorLouis du Toit saam met sy vrou Antoinette. Foto: Facebook Louis du Toit (29), pa van ŉ tweejarige dogtertjie, is Maandag koelbloedig voor ŉ slaghuis in Pretoria-Wes doodgeskiet. Pieter Swanepoel, direkteur van Pretoria Chicken & Meat, het aan Maroela Media gesê Du Toit en ’n veiligheidswag was op pad om geld van die slaghuis by die bank te gaan deponeer. Volgens Swanepoel het Du Toit R130 000 in ŉ skootrekenaarsak by hom gehad. Du Toit het by die slaghuis uitgestap en twee rowers het hom sonder om ŉ woord te sê doodgeskiet. Die moordenaars het die skootrekenaarsak gegryp en na ŉ wegkommotor gehardloop waar ŉ medepligtige glo vir hulle gewag het. Kapt. Bonginkosi Msimango, woordvoerder van die polisie, het aan Maroela Media bevestig die rooi Toyota Corolla is kort ná die voorval opgespoor. Du Toit se moordenaars is steeds soek. Du Toit se vrou, Antoinette, was op die toneel waar haar man se liggaam voor die slaghuis gelê het. Personeel van die slaghuis het haar probeer kalmeer en van die toneel verwyder. Volgens Swanepoel het die ambulans eers sowat 30 minute ná die voorval opgedaag. Du Toit het die afgelope nege jaar by die slaghuis gewerk. Volgens Swanepoel was Du Toit baie trots op sy tweejarige dogtertjie, Luanette.